උගත් පාඩම් හා ප්‍රතිසංධානය පිළිබඳ ජනාධිපති කොමිසම් සභා වාර්තාවේ අන්තර්ගතය හා එහි ඉදිරි ක්‍රියාමාර්ග සම්බන්ධයෙන් රාජ්‍යතාන්ත්‍රිකයන් දැනුවත් කිරීමට රජය පියවර ගෙන ඇත.ශ්‍රී ලංකාව නියෝජනය කරමින් විදේශීය රටවල සේවය කරන තානාපති හා මහකොමසාරිස් කාර්යාල මේ පිළිබඳ දැනුවත්කර තිබෙන අතර ඒ මඟින් ශ්‍රී ලංකාව සම්බන්ධව ඇතැම් විදේශීය රටවල් දරන දුර්මත හා වැරැදි ආකල්ප සම්බන්ධයෙන් මෙන්ම වැරැදි ප්‍රචාරයන් පිළිබඳව සත්‍යය හෙළි කිරීමට හැකිවන බව විදේශ කටයුතු අමාත්‍යාංශ පොදු සන්නිවේදන අංශයේ අධ්‍යක්ෂ ජනරාල් සරත් දිසානායක මහතා “දිනමිණ”ට පැවසීය.මෙම වාර්තාවේ නිර්දේශයන් හා එහි අන්තර්ගතය පිළිබඳ ශ්‍රී ලංකාවේ සිටින විදේශීය රාජ්‍යතාන්ත්‍රිකයන්ද දැනුවත් කිරීමට විදේශ කටයුතු ඇමැති මහාචාර්ය ජී.එල් පීරිස් මහතා පියවර ගත් බව සඳහන් කළ ඒ මහතා ඒ මඟින් ඔවුන් ශ්‍රී ලංකාව පිළිබඳ පැහැදිලි අවබෝධයක් ලබාගත් බවද ප්‍රකාශ කළේය.ජනාධිපති මහින්ද රාජපක්ෂ මහතා විසින් පත්කළ උගත් පාඩම් හා ප්‍රතිසංධාන කොමිසම් සභාවේ අවසන් වාර්තාව සම්බන්ධයෙන් සමස්ත ලෝකයේම අවධානය යොමු වී තිබෙන බව පෙන්වා දෙන සරත් දිසානායක මහතා එම වාර්තාව ශ්‍රී ලංකා පාර්ලිමේන්තුවට ඉදිරිපත් කිරීම පිළිබඳව පොදු රාජ්‍ය මණ්ඩලය, චීනය, ජපානය ඇතුළුව රටවල් රැසක ප්‍රසාදය හිමිවී තිබෙන බවද කියා සිටී.වගකීමෙන් යුතුව ඉදිරිපත් කර තිබෙන මෙම වාර්තාව අපක්ෂපාතී මෙන්ම කොමිෂමේ අවංක බව පිළිබිඹු කරන්නක් වන අතර ශ්‍රී ලංකා රජය විසින් මෙහි සම්පූර්ණ වාර්තාව ඉදිරිපත් කිරීම අවංකත්වය හා කැපවීම ප්‍රදර්ශනය කිරීමක් මෙන්ම පශ්චාත් යුද සමයේ ප්‍රතිසංධාන ක්‍රියාවලියේ සංධිස්ථානය සලකුණු කරන්නක් බවද රජය ප්‍රකාශ කරයි.